李延兴
福源精舍
京城六月日如火，风轩散发执书坐。
顿嫌城市多烦嚣，欲买田庐何处可。
素几茶瓯吹碧香，有客敲扉偶相过。
为言越中好山水，厥土膏腴不偏颇。
魏氏之子文贞孙，玉树临风色瑳々。
读书浙水之东头，蒐今摭古以自课。
夏盖湖光白涌云，福祈山气青孚座。
三江帆上莫天长，八月潮平秋水大。
亭边狝猿长如人，月黑林昏盗山果。
桃源人家疑此是，洞口云深昼无锁。
百壶满醉江南春，击缶高歌儿子和。
西蜀少陵恒苦吟，南阳武侯尚高卧。
文贞昔在贞观中，大节堂堂不终挫。
好将旧学佐朝堂，行见英风振顽懦。
索居何日赋归来，尽理遗书载轻舸。
我昔耕牧岘山阳，门前水田足粳糯。
十年道阻不可归，江上秋风茅屋破。
旧栽松柏空成林，石墙竹梢添几个。
向来耆旧安稳无，每一思之泪交堕。
福源林壑倘见分，卜邻拟住山之左。
客归好语仲远君，岁晚寄书烦报我。